แบงก์พาเหรดขยับดอกแย่งคนกู้ฝาก
ธอส.ฉลองครบรอบ 59 ปี จัดแคมเปญเงินกู้บ้าน 0% นาน 9 เดือน ไทยพาณิชย์ไม่น้อยออกเงินฝากพิเศษฝาก 11 เดือน แถมดอกเบี้ย 11 วัน จ่าย 3.46%
13 ก.ค. 2555

ธอส.ฉลองครบรอบ 59 ปี จัดแคมเปญเงินกู้บ้าน 0% นาน 9 เดือน ไทยพาณิชย์ไม่น้อยออกเงินฝากพิเศษฝาก 11 เดือน แถมดอกเบี้ย 11 วัน จ่าย 3.46%
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ในโอกาสที่ ธอส.ครบรอบการดำเนินงานปีที่ 59 ในวันที่ 24 ก.ย. 2555 ธนาคารได้เตรียมวงเงิน 2 หมื่นล้านบาท จัดทำแคมเปญสินเชื่อบ้านพิเศษสำหรับกลุ่มลูกค้าเป้าหมาย เช่น บุคลากรภาครัฐ กลุ่มลูกค้าสวัสดิการ อัตราดอกเบี้ยพิเศษ 0% นาน 9 เดือนแรก เดือนที่ 10-24 อัตราดอกเบี้ยเงินกู้ลูกค้ารายย่อยชั้นดี (เอ็มอาร์อาร์) ลบ 2% 
สำหรับปีที่ 3 จนถึงตลอดอายุสัญญา กรณีลูกค้าสวัสดิการคิดอัตราดอกเบี้ยเอ็มอาร์อาร์ลบ 1% กรณีลูกค้ารายย่อยคิดอัตราดอกเบี้ยเอ็มอาร์อาร์ลบ 0.50% ต้องยื่นคำขอกู้และทำนิติกรรมได้ตั้งแต่วันที่ 16 ก.ค.-30 ก.ย. 2555 
ขณะที่ลูกค้ารายย่อยทั่วไปจะคิดอัตราดอกเบี้ย 0% นาน 6 เดือนแรก เดือนที่ 7-24 อัตราดอกเบี้ยเอ็มอาร์อาร์ลบ 2% ปีที่ 3 จนถึงตลอดอายุสัญญา คิดอัตราดอกเบี้ยเท่ากับเอ็มอาร์อาร์ลบ 0.50%
นอกจากนี้ ธนาคารได้จัดทำแคมเปญเงินฝากประจำ 9 เดือน แบบขั้นบันไดรับดอกเบี้ยสูงสุด 5.90% แต่เฉลี่ย 9 เดือน ได้รับดอกเบี้ย 3.52% เปิดบัญชีและฝากขั้นต่ำ 1 หมื่นบาท เริ่มตั้งแต่วันนี้30 ก.ย.นี้ 
นายสมิทธ์ พนมยงค์ ผู้ช่วยผู้จัดการใหญ่ สายผลิตภัณฑ์เงินฝากและการลงทุน ธนาคารไทยพาณิชย์ เปิดเผยว่า ธนาคารได้ออกผลิตภัณฑ์บัญชีเงินฝากประจำพิเศษ 11 เดือน อัตราดอกเบี้ย 3.35% และเพิ่มจำนวนวันที่ใช้คำนวณดอกเบี้ยแถมให้อีก 11 วัน รวมอัตราดอกเบี้ยที่ลูกค้า 3.46% ทั้งนี้กำหนดเงื่อนไขเปิดบัญชีขั้นต่ำ 5 หมื่นบาท สูงสุดไม่เกิน 30 ล้านบาท รวมทั้งได้ออกบัญชีเงินฝากประจำพิเศษ 7 เดือน ให้ดอกเบี้ย 3.30% ต่อปี เปิดบัญชีขั้น 1 ล้านบาท เริ่มตั้งแต่ 14 ก.ค.นี้ ทุกสาขาทั่วประเทศ โดยคาดว่าภายในสิ้นปีธนาคารจะมียอดเงินฝากมากกว่า 1.6 ล้านล้านบาท